钦定古今图书集成/方舆汇编/职方典/第1498卷 > 姚安府土司考 通志
## 钦定古今图书集成/方舆汇编/职方典/第1498卷 > 姚安府土司考 通志

本府土同知

高明寿，本高泰祥之裔，世居姚州。元末，为姚安路总管。明初，子高寿保降，授同知。后彝贼自久叛，攻姚州，杀知州田本、吏目杨《信保》挈印归洱海。冯都督进兵讨之，以保为前锋，败贼于白盐井，救官吏熊以政等。又捕贼于东山箐，获伪元帅张光遂，招谕人民于白石的村。贼夜劫营，又败之，获其头目高昌渐，蹙贼于马哈山、芦头山，擒其部头阿普、《杨通》《普尺》，招民复业，定租税，建城郭宫室，开府治，历著功绩。万历中，高金宸以征缅功，晋秩四品。金宸死，光裕袭。光裕死，子守藩袭。守藩死，子袭，后以疾避为僧。子《奣映》，袭。

皇清平滇，奣映投诚，仍授世职。奣映病，子映厚袭。

姚州土州同

元末，高义为知州。明初，子高惠归顺，授州同，与土同知。高氏同域。沿至高应，麒传昺，昺传晶，晶传显锡。

皇清平滇，显锡投诚，仍授世职。康熙九年，显锡病故。

无子，公举堂侄高辅，于十年五月内奉文承袭。辅死，子启宗袭。

种人

彝种有七，居近城郭与《汉僰》杂处者为“撒摩都”，后皆向化，衣服饮食渐与汉僰相同，诚彝种之善变者。在州四界山中者为“白猓猡”，常入城为市，以竹木野蔬易盐米，性驯而愚。至远处万山穷谷中者，火耕刀种，性怯多疑，虽受人辱，至死亦且甘之，则黑猓猡也。迁徙无常，居在铁锁箐内外者为“好强悍，斗则交刃，技善弩，经年以射猎为事，闲常出为盗。今奉法不犯者将十馀年矣。益征无有不化之人，视调制何如耳。”此外则化外野彝，不听教化矣。铁锁箐之稍近白井者，渐知居处，多以树皮障风雨，刈收毕，便徙去。取鱼则垂藤，人附以入江，最贫苦。畜牛一二头，即称极富，饥亦远去劫掠。先世屡剿之，以恃地险，汉人至则避迹无影。盖因地在蜀之极边，与西番联姻戚，故习遂难遽革。附近苴却，彝曰“罗婺”，类猓猡而顽，亦甚贫苦，畏法多疑，遇事则鼠首。居近江为彝旧制谓“楼栖河洛”，此类是也。智虽愚短，习多狡黠，嫚且一种，南中诸志纪所遗也。尚丑为正月，好饮，性任犷荡。男妇作欢，鸣叶吹薪，弹蔑弄枯，则皆音节流畅，合彝曲而杂和之。其声喑然咿然亦可听。饮竟月而忘返，不知节用。过此则终岁饥寒，惟寻野菜充腹而已。性亦疑畏，百十里之外，足迹多罕至者。